钦定古今图书集成/明伦汇编/氏族典/第123卷 > 陈东
## 钦定古今图书集成/明伦汇编/氏族典/第123卷 > 陈东

按《宋史陈东传》：“东字少阳，镇江丹阳人。蚤有隽声，俶
傥负气，以贡入太学。金人迫京师，李邦彦议与金和，
李纲及种师道主战，邦彦因小失利，罢纲而割三镇。
东率诸生伏宣德门上书，从者数万，喧呼震地。于是
亟诏纲入，复领行营。金人既解去，议补东官，赐第，除
太学录。东力辞官以归。既归，复预乡荐。高宗即位五”
日相李纲，又五日召东至，未得对。会纲去，乃上书乞
留纲，而罢黄潜善、汪伯彦，不报。会布衣欧阳澈亦上
书言事，潜善遽以语激怒高宗，言不亟诛，将复鼓众
伏阙，乃与澈同斩于市。东初未识纲，特以国故，至为
之死，识与不识皆为流涕，时年四十有二。越三年，追
赠东承事郎。东无子，官有服亲一人，驾过镇江，遣守
臣祭东墓。绍兴四年，加朝奉郎、秘阁修撰。